HSL varautuu: Länsimetro ei kulje vielä 2017 – bussisopimuksia pidennettiin reippaasti

Länsimetron liikennöinnin aloitusajankohta ei ole vielä varmistunut. Arkisto/ Päivi Tuovinen

Klaus Nurmi

Suorat bussiyhteydet Espoosta Helsinkiin jatkuvat ensi vuodenvaihteeseen ja vähän ylikin.

Helsingin seudun liikenne HSL on sopinut liikennöitsijöiden kanssa, että suoria bussilinjoja ajetaan ainakin 2. tammikuuta 2018 asti.

Kun metroliikenne Espooseen käynnistyy, suoria bussiyhteyksiä ajetaan rinnalla jonkin aikaa ja sitten ne muuttuvat liityntälinjoiksi.

Länsimetron aloituksesta ei vielä ole tietoa.

–Busseilla mennään hieman vuoden vaihteen yli, vahvistaa HSL:n osastonjohtaja Tero Anttila

Jatkosopimuksella varmistetaan länsimetrolle tarpeeksi aikaa liikennöinnin aloittamiseen.

Anttilan mukaan liikennöitsijät saavat myös pidemmän sihdin bussikaluston varaamiseen ja työvuorojen suunnitteluun.

HSL:llä on olemassa sopimus bussiyhtiöiden kanssa ja sitä on jatkettu vähän kerrallaan.

–Totesimme, että teemme sopimuksen nyt pidemmälle ajalle niin, ettei sitä tarvitse jatkaa viikko kerrallaan, Anttila kertoo.

Liikennöitsijöiden on tiedettävä liityntäliikenteeseen siirtymisestä vähintään kaksi kuukautta aiemmin.

Loppuvuosi soveltuu muutenkin huonosti suuriin liikennemuutoksiin.

Länsimetron liityntäliikenteeseen siirrytään siis aikaisintaan ensi vuoden alussa.

Seuraava metron koeajo ajetaan torstaina 28. syyskuuta.